‘Any de la Misericòrdia’

Francesc López

21. Misericòrdia i comunicació

‘Misericòrdia i comunicació’ és el tema del qual vull parlar-vos precisament en aquest ‘Any de la Misericòrdia’ proposat pel papa Francesc.

Començaré dient, que fa uns anys quan anava a l’escola ens explicaven en què consistia la comunicació entre dues persones, a fi que ens fos entenedora.

En primer lloc ha d’existir un emissor i un receptor. I entre els dos flueix un missatge. Si aquesta comunicació no és correcta, i encara que ho fos, en la majoria dels casos, solament assolim un tant per cent molt baix del seu contingut.

D’aquí la importància, que quan nosaltres volem transmetre informació, hem de tenir cura de què sigui de la màxima qualitat, perquè pugui arribar al receptor amb la màxima eficiència.

I ens preguntem: Comunicació i Misericòrdia? Doncs, sí.

Comunicació i misericòrdia, perquè així ens ho demanen els signes dels temps. Veiem com Jesús en la seva època ja es manifestava com un gran innovador. Apropava les Escriptures als que no podien anar al Temple i s’adreçava mitjançant paràboles als qui s’aproximaven però que a vegades no entenien el seu significat. Ell innovava amb canals nous i formes noves de comunicació.

En l’actualitat el nostre Sant Pare també ho fa quan utilitza: Facebook, Twitter, You Tube...

Per a nosaltres els comunicadors, és molt important tenir cura en la forma d’expressar el nostre missatge perquè pugui arribar als més febles.

Això és Misericòrdia; és poder difondre aquesta Misericòrdia de Déu a tota la humanitat, intentant fer-la entenedora, des d’un infant fins a una persona d’edat avançada i adaptada a la nostra època.

Per a mi, és aquest el missatge de l’Any de la Misericòrdia.